Súlyos testi sértés kísérlete miatt emelt vádat a Kaposvári Járási Ügyészség egy 57 éves nő ellen, miután az fejbe vágta élettársát egy csákánnyal, amiért kritizálta az ebédet, írja közleményében a Somogy Megyei Főügyészség.

Az asszony 2019 karácsonyán káposztát főzött ebédre, ami élettársa szerint nem volt elég csípős. Ezen összevitatkoztak, majd a nő dühében felvette a kályha mellett lévő csákányt, és azzal a feje hátsó részén megütötte élettársát, akinek ettől „vérző sérülése keletkezett”. Ettől mindketten megijedtek, ezért a rendőrséget és a mentőket is kihívták. Ugyan csak könnyű sérülést okozott az asszony, de a baj lehetett volna nagyobb is. Az ügyészség a büntetlen előéletű, a bűncselekményt beismerő és azt megbánó asszonnyal szemben próbára bocsátást indítványozott.